### NN 137/2025 (7.11.2025.), Pravilnik o reviziji i nadzoru medicinskog vještačenja u mirovinskom osiguranju

MINISTARSTVO RADA, MIROVINSKOGA SUSTAVA, OBITELJI I SOCIJALNE POLITIKE

2053

Na temelju članka 123. stavka 9. Zakona o mirovinskom osiguranju (»Narodne novine«, broj 96/25.) ministar rada, mirovinskoga sustava, obitelji i socijalne politike donosi

PRAVILNIK

O REVIZIJI I NADZORU MEDICINSKOG VJEŠTAČENJA U MIROVINSKOM OSIGURANJU

I. OPĆE ODREDBE

Članak 1.

Ovim Pravilnikom uređuje se način i postupak obavljanja revizije iz članka 120. i 123. Zakona o mirovinskom osiguranju (»Narodne novine«, broj 96/25. – u daljnjem tekstu: Zakon), nadzora i kontrole po službenoj dužnosti sukladno članku 121. Zakona te nadležnost za obavljanje poslova revizije, nadzora i kontrole medicinskog vještačenja u mirovinskom osiguranju.

Članak 2.

Pojmovi koji se koriste u ovom Pravilniku, a imaju rodno značenje odnose se jednako na muški i ženski rod.

Članak 3.

(1) Postupak revizije prema ovom Pravilniku obuhvaća reviziju nalaza i mišljenja o utvrđenom smanjenju radne sposobnosti uz preostalu radnu sposobnost, djelomičnom gubitku radne sposobnosti ili potpunom gubitku radne sposobnosti te potpunom gubitku radne sposobnosti člana obitelji osiguranika, na temelju kojega se stječe pravo iz mirovinskog osiguranja prema Zakonu ili posebnom propisu, kao i reviziju nalaza i mišljenja o profesionalnoj ili općoj nesposobnosti za rad i preostaloj radnoj sposobnosti prema posebnom propisu, koji je donesen u Zavodu za vještačenje, profesionalnu rehabilitaciju i zapošljavanje osoba s invaliditetom (u daljnjem tekstu: ZOSI).

(2) Postupak nadzora i kontrole prema ovom Pravilniku provodi se za prava utvrđena na temelju nalaza i mišljenja iz stavka 1. ovoga članka te nalaza i mišljenja o tjelesnom oštećenju.

II. NADLEŽNOST, SASTAV VIJEĆA I IZUZEĆE
 VJEŠTAKA-REVIZORA

Članak 4.

(1) Poslove revizije, nadzora i kontrole medicinskog vještačenje u mirovinskome osiguranju obavljaju vještaci-revizori u ustrojstvenoj jedinici ministarstva nadležnog za mirovinski sustav (u daljnjem tekstu: ministarstvo).

(2) Vještačenje u postupku revizije, nadzora i kontrole iz članka 3. ovoga Pravilnika obavljaju vještaci-revizori, odnosno vijeće vještaka-revizora te iznimno svi vještaci-revizori na zajedničkom sastanku.

Članak 5.

(1) Vijeće vještaka-revizora čine predsjednik vijeća i dva vještaka-revizora, članovi vijeća.

(2) Vještak-revizor ne može biti predsjednik niti član vijeća vještaka-revizora za obavljanje revizije nalaza i mišljenja središnjeg ureda ZOSI-ja ako je obavio reviziju nalaza i mišljenja područne ustrojstvene jedinice ZOSI-ja koja je predmet žalbe.

III. REVIZIJA NALAZA I MIŠLJENJA

Članak 6.

(1) Nalaz i mišljenje iz članka 3. stavka 1. ovoga Pravilnika, kojeg je donijela ustrojstvena jedinica ZOSI-ja, a na temelju kojega se stječe pravo prema Zakonu, prije donošenja rješenja o pravu, obvezno podliježe reviziji.

(2) Ustrojstvena jedinica ZOSI-ja nalaz i mišljenje iz članka 3. stavka 1. ovoga Pravilnika, zajedno s medicinskom i drugom dokumentacijom, dostavlja izravno ministarstvu na reviziju nalaza i mišljenja.

(3) Revizija nalaza i mišljenja iz stavka 1. ovoga članka obavlja se na temelju medicinske i druge dokumentacije u predmetu, a iznimno se može zahtijevati dodatna medicinska obrada, kao i neposredni pregled osiguranika.

(4) Kada vještak-revizor, odnosno vijeće vještaka-revizora ocijeni da je to potrebno radi cjelovitog utvrđivanja stanja radne sposobnosti, uputit će osiguranika na pregled, odnosno dodatnu dijagnostičku obradu.

(5) U obavljanju revizije donosi se mišljenje kojim se potvrđuje, odnosno ne potvrđuje nalaz i mišljenje iz članka 3. stavka 1. ovoga Pravilnika koji je donijela ustrojstvena jedinica ZOSI-ja ili daju primjedbe s uputom za izmjenu nalaza i mišljenja.

(6) Kada nalaz i mišljenje iz stavka 5. ovoga članka treba mijenjati u povodu revizije, ustrojstvena jedinica ZOSI-ja obvezna je donijeti novi nalaz i mišljenje držeći se uputa iznijetih u postupku revizije.

(7) Revizija nalaza i mišljenja iz članka 3. stavka 1. ovoga Pravilnika, mora biti obavljena u roku od deset dana od dana zaprimanja nalaza i mišljenja u nadležnoj ustrojstvenoj jedinicu ministarstva, a iznimno, u slučaju iz stavka 4. ovoga članka, u roku od dvadeset dana po dostavi dokumentacije.

Članak 7.

(1) Vještak-revizor obavlja reviziju nalaza i mišljenja područne ustrojstvene jedinice ZOSI-ja.

(2) U složenim predmetima reviziju nalaza i mišljenja područne ustrojstvene jedinice ZOSI-ja može obaviti vijeće vještaka-revizora.

(3) Vijeće vještaka-revizora obavlja reviziju nalaza i mišljenja središnjeg ureda ZOSI-ja.

(4) U iznimnim slučajevima, vještak-revizor rukovoditelj nadležne ustrojstvene jedinice ministarstva može zatražiti razmatranje predmeta na zajedničkoj sjednici svih vještaka-revizora.

Članak 8.

(1) Vijeće vještaka-revizora radi na sjednicama koje vodi predsjednik vijeća vještaka-revizora.

(2) Na sjednici vijeća, vještak-revizor koji je obradio predmet (predsjednik vijeća) izlaže stanje predmeta i predlaže mišljenje vijeća s obrazloženjem o ocjeni nalaza i mišljenja ustrojstvene jedinice ZOSI-ja.

(3) Odluka vijeća vještaka-revizora donosi se natpolovičnom većinom, a predsjednik vijeća izrađuje konačno mišljenje, na propisanom obrascu kojeg potpisuju svi vještaci-revizori vijeća.

Članak 9.

(1) Kada se članovi vijeća vještaka-revizora ne mogu usuglasiti o nalazu i mišljenju ustrojstvene jedinice ZOSI-ja, predsjednik vijeća vještaka-revizora može zatražiti da se predmet razmotri na zajedničkoj sjednici svih vještaka-revizora.

(2) O predmetima koji se razmatraju na zajedničkoj sjednici vodi se posebna evidencija te se stavlja zabilješka da su riješeni nakon razmatranja na zajedničkoj sjednici svih vještaka-revizora i smatra se tajnim podatkom.

(3) Vještak-revizor koji nije suglasan sa završnim mišljenjem donesenim na zajedničkom sastanku svih vještaka-revizora, može napisati izdvojeno mišljenje koje je dužan obrazložiti.

Članak 10.

U postupku revizije vještak-revizor, odnosno vijeće vještaka-revizora u skladu sa Zakonom i Uredbom o metodologijama vještačenja (»Narodne novine«, broj 96/23.), donose mišljenje kojim se:

– potvrđuje odnosno ne potvrđuje nalaz i mišljenje ustrojstvene jedinice ZOSI-ja ili

– daju primjedbe s uputom za izmjenu nalaza i mišljenja.

Članak 11.

(1) Revizijski nalazi donose se na sljedećim obrascima:

1. Mišljenje vještaka-revizora o nalazu i mišljenju područne ustrojstvene jedinice Zavoda za vještačenje, profesionalnu rehabilitaciju i zapošljavanje osoba s invaliditetom (obrazac: MROSP-R1)

2. Mišljenje vijeća vještaka-revizora o nalazu i mišljenju područne ustrojstvene jedinice Zavoda za vještačenje, profesionalnu rehabilitaciju i zapošljavanje osoba s invaliditetom (obrazac: MROSP-R2)

3. Mišljenje vijeća vještaka-revizora o nalazu i mišljenju središnjeg ureda Zavoda za vještačenje, profesionalnu rehabilitaciju i zapošljavanje osoba s invaliditetom (obrazac: MROSP-R3).

(2) Obrasci iz stavka 1. ovoga članka sadrže:

– zaglavlje ministarstva (KLASA i URBROJ predmeta), ime i prezime vještaka-revizora, odnosno predsjednika i članova vijeća vještaka-revizora te evidencijski broj revizije

– osobne podatke o osiguraniku: ime i prezime, datum rođenja i osobni identifikacijski broj

– evidencijski broj vještačenja

– nadležnu ustrojstvenu jedinicu ZOSI-ja

– podatke o nalazu i mišljenju: ime i prezime vještaka, odnosno vijeća vještaka ustrojstvene jedinice ZOSI-ja, evidencijski broj vještačenja, datum nalaza i mišljenja te mišljenje vijeća vještaka (ocjena, datum, uzrok)

– mišljenje vještaka-revizora, odnosno vijeća vještaka-revizora i

– obrazloženje mišljenja.

Članak 12.

(1) Obrasci iz članka 11. stavka 1. ovoga Pravilnika izrađuju se u četiri primjerka.

(2) Dva primjerka obrazaca iz članka 11. stavka 1. ovoga Pravilnika dostavljaju se ustrojstvenoj jedinici ZOSI-ja, koja potom jedan primjerak dostavlja zajedno s nalazom i mišljenjem koji je bio predmet revizije, odnosno nalazom i mišljenjem usklađenim s mišljenjem vještaka-revizora ustrojstvenoj jedinici Hrvatskog zavoda za mirovinsko osiguranje (u daljnjem tekstu: Zavod) koja je podnijela zahtjev za vještačenje, a dva primjerka se pohranjuju u arhivi ministarstva.

(3) Svi primjerci mišljenja vještaka-revizora, odnosno vijeća vještaka-revizora moraju imati propisani žig i potpis vještaka-revizora, odnosno članova vijeća vještaka-revizora i rukovoditelja nadležne ustrojstvene jedinice u ministarstvu.

Članak 13.

(1) Postupak revizije smatra se završenim kada je revizijski nalaz potpisao vještak-revizor, odnosno vijeće vještaka-revizora te rukovoditelj nadležne ustrojstvene jedinice ministarstva.

(2) Nakon obavljene revizije, predmet se vraća nadležnoj ustrojstvenoj jedinici ZOSI-ja na daljnje postupanje.

IV. POSTUPAK NADZORA I KONTORLE

Članak 14.

(1) U postupku nadzora i kontrole iz članka 3. stavka 2. ovoga Pravilnika, vještak-revizor, odnosno vijeće vještaka-revizora, može obaviti izvanredni kontrolni pregled po službenoj dužnosti, o čemu donosi nalaz i mišljenje.

(2) Ako u postupku nadzora i kontrole vještak-revizor, odnosno vijeće vještaka-revizora smatraju da nije potrebno obavljanje izvanrednog kontrolnog pregleda, donose mišljenje na temelju priložene medicinske dokumentacije kojim se ne mijenja ranija ocjena.

(3) Na izvanrednom kontrolnom pregledu iz stavka 1. ovoga članka utvrđuje se je li nalaz i mišljenje na kojemu se temelji pravomoćno rješenje o pravu, pravilan i donesen u skladu s propisima koji su važili u trenutku kada je pravo ostvareno.

(4) Ako je na rješenje Zavoda, doneseno na temelju nalaza i mišljenja iz stavka 1. ovoga članka, podnesena žalba, predmet se u povodu žalbe dostavlja ministarstvu, a vijeće vještaka-revizora donosi nalaz i mišljenje u povodu žalbe.

(5) Vijeće vještaka-revizora će u povodu žalbe iz stavka 3. ovoga članka, razmatrajući razloge i nove činjenice istaknute u žalbi, utvrditi postoje li razlozi za promjenu nalaza i mišljenja iz stavka 1. ovoga članka, je li potrebna dodatna medicinska obrada ili neposredni pregled osiguranika te na osnovi tako provedenog postupka donijeti nalaz i mišljenje.

(6) Nalaz i mišljenje doneseni u postupku iz stavaka 1. i 4. ovoga članka prije donošenja rješenja o pravu, neovisno o donesenoj ocjeni podliježe reviziji, koju ne mogu obavljati vještaci-revizori, odnosno vijeće vještaka-revizora koji su donijeli taj nalaz i mišljenje.

(7) Revizija nalaza i mišljenja donesenog na izvanrednom kontrolnom pregledu iz stavka 5. ovoga članka mora biti obavljena najkasnije 60 dana prije isteka roka za donošenje rješenja u postupku nadzora i kontrole iz članka 134. stavka 3. Zakona.

Članak 15.

(1) Nalaz i mišljenje u povodu izvanrednog kontrolnog pregleda u postupku nadzora i kontrole donosi se na obrascima:

– Nalaz i mišljenje na kontrolnom pregledu u postupku nadzora i kontrole ocjene radne sposobnosti (obrazac: MROSP-N-MKP-RS)

– Nalaz i mišljenje na kontrolnom pregledu u postupku nadzora i kontrole tjelesnog oštećenja (obrazac: MROSP-N-MKP-TO) i

– Nalaz i mišljenje na kontrolnom pregledu u postupku nadzora i kontrole o postojanju potpunog gubitka radne sposobnosti člana obitelji osiguranika (obrazac: MROSP-N-MKP-OM).

(2) Ako vještak-revizor ili vijeće vještaka-revizora ne mijenja raniju ocjenu, donosi mišljenje na temelju priložene medicinske dokumentacije (obrazac: MROSP-N-MIŠLJENJE).

(3) Ako je na rješenje Zavoda donesenog na temelju nalaza i mišljenja iz stavka 1. ovoga članka podnesena žalba, predmet se u povodu žalbe dostavlja ministarstvu, a vijeće vještaka-revizora donosi nalaz i mišljenje u povodu žalbe, na obrascu – Nalaz i mišljenje u povodu žalbe na postupak nadzora i kontrole (obrazac: MROSP-N-MKP-Ž).

(4) Nalaz i mišljenje na kontrolnom pregledu u postupku nadzora i kontrole ocjene radne sposobnosti (obrazac: MROSP-N-MKP-RS) sadrži:

– zaglavlje ministarstva, ime i prezime vještaka-revizora odnosno predsjednika i članova vijeća vještaka-revizora te broj dnevnika

– povod za postupanje po nadzoru i kontroli

– osobne podatke korisnika prava: ime i prezime, datum rođenja i osobni identifikacijski broj

– status osobe koja ostvaruje pravo

– podatke o ranijem nalazu i mišljenju, odnosno ocjeni koja je predmet postupanja po nadzoru i kontroli, ime i prezime vještaka/višeg vještaka-revizora odnosno komisije, mjesto te broj dnevnika i datum ranijeg nalaza i mišljenja

– poslove prema kojima se ocjenjivala radna sposobnost u vrijeme vještačenja

– priloženu medicinsku dokumentaciju

– datum i mjesto izvanrednog kontrolnog pregleda

– nalaz zdravstvenog stanja (anamneza, status, dodatna medicinska dokumentacija)

– dijagnoze i šifre bolesti

– mišljenje o zdravstvenom stanju za ranije utvrđeno pravo odnosno novu ocjenu na temelju propisa koji su važili u trenutku kada je pravo ostvareno

– obrazloženje mišljenja i

– reviziju nakon postupanja po nadzoru i kontroli.

(5) Nalaz i mišljenje na kontrolnom pregledu u postupku nadzora i kontrole tjelesnog oštećenja (obrazac: MROSP-N-MKP-TO) sadrži:

– zaglavlje ministarstva, ime i prezime vještaka-revizora odnosno predsjednika i članova vijeća vještaka-revizora te broj dnevnika

– povod za postupanje po nadzoru i kontroli

– osobne podatke korisnika prava: ime i prezime, datum rođenja i osobni identifikacijski broj

– status osobe koja ostvaruje pravo

– podatke o ranije utvrđenoj ocjeni tjelesnog oštećenja koja je predmet postupanja po nadzoru i kontroli; ime i prezime vještaka odnosno komisije, mjesto, te broj dnevnika i datum ranijeg nalaza i mišljenja

– priloženu medicinsku dokumentaciju

– datum i mjesto izvanrednog kontrolnog pregleda

– nalaz o zdravstvenom stanju (anamneza, status, dopunska medicinska dokumentacija)

– dijagnoze i šifre bolesti

– mišljenje o tjelesnom oštećenju (za ranije utvrđeno tjelesno oštećenje): postoji li prema zdravstvenom stanju ranije utvrđeno tjelesno oštećenje te ako postoji treba navesti naziv tjelesnog oštećenja iz Liste tjelesnih oštećenja, Zakona o listi tjelesnih oštećenja, Zakona o listi profesionalnih bolesti, Uredbe o metodologijama vještačenja – Lista oštećenja organizma (primjenom propisa ovisno o datumu kada je tjelesno oštećenje utvrđeno) te uzrok nastanka tjelesnog oštećenja, dan nastanka tjelesnog oštećenja i postotak tjelesnog oštećenja

– ukupan postotak tjelesnog oštećenja

– obrazloženje mišljenja i

– reviziju nakon postupanja po nadzoru i kontroli.

(6) Nalaz i mišljenje na kontrolnom pregledu u postupku nadzora i kontrole o postojanju potpunog gubitka radne sposobnosti člana obitelji osiguranika (obrazac: MROSP-N-MKP-OM) sadrži:

– zaglavlje ministarstva, ime i prezime vještaka-revizora odnosno predsjednika i članova vijeća vještaka-revizora te broj dnevnika

– povod za postupanje po nadzoru i kontroli

– osobne podatke o umrlom osiguraniku: ime i prezime, datum rođenja, datum smrti i osobni identifikacijski broj

– osobne podatke o članu obitelji: ime i prezime, datum rođenja, osobni identifikacijski broj i naznaku rodbinskog odnosa s umrlim osiguranikom (bračni drug, dijete, roditelj i dr.)

– podatke o ranije utvrđenoj ocjeni koja je predmet postupanja po nadzoru i kontroli; ime i prezime vještaka, odnosno komisije, mjesto, te broj dnevnika i datum ranijeg nalaza i mišljenja – datum i mjesto izvanrednog kontrolnog pregleda

– priloženu medicinsku dokumentaciju

– nalaz o zdravstvenom stanju (anamneza, status, dopunska medicinska dokumentacija)

– dijagnozu i šifre bolesti

– mišljenje o postojanju/nepostojanju potpunog gubitka radne sposobnosti

– obrazloženje mišljenja i

– revizija nakon postupanja po nadzoru i kontroli.

(7) Nalaz i mišljenje na kontrolnom pregledu u postupku nadzora i kontrole u povodu žalbe (obrazac: MROSP-N-MKP-Ž) sadrži:

– zaglavlje ministarstva, ime i prezime predsjednika i članova vijeća vještaka-revizora te broj dnevnika

– nalaz i mišljenje vještaka-revizora, odnosno vijeća vještaka-revizora, donesenom u postupku nadzora i kontrole, na temelju kojega je doneseno rješenje Zavoda na koje je podnesena žalba

– osobne podatke korisnika prava: ime i prezime, datum rođenja i osobni identifikacijski brojem

– status osobe koja ostvaruje pravo

– ocjenu koja je predmet žalbe

– razloge zbog kojih se osporava nalaz i mišljenje vještaka-revizora ili vijeća vještaka-revizora u žalbi

– datum i mjesto izvanrednog kontrolnog pregleda

– nalaz zdravstvenog stanja (anamneza, status, dodatna medicinska dokumentacija)

– dijagnoze i šifre bolesti

– bitne činjenice koja u ranijem postupku nisu razmatrane

– mišljenje vijeća vještaka revizora o pravilnosti nalaza i mišljenja te o osnovanosti žalbenih navoda

– obrazloženje mišljenja i

– reviziju nakon postupanja po žalbi.

(8) Mišljenje o postupku nadzora i kontrole (obrazac: MROSP-N-MIŠLJENJE) sadrži:

– zaglavlje ministarstva, ime i prezime vještaka-revizora odnosno predsjednika i članova vijeća vještaka-revizora te broj dnevnika

– osobne podatke imenovane osobe: ime i prezime, datum rođenja i osobni identifikacijski broj

– povod za postupanje po nadzoru i kontroli

– podatke o ranijem nalazu i mišljenju odnosno ocjeni koja je predmet nadzora i kontrole, ime i prezime vještaka/višeg vještaka, odnosno komisije te broj dnevnika i datum ranijeg nalaza i mišljenja

– dijagnoze i šifre bolesti

– priloženu medicinsku dokumentaciju

– mišljenje

– obrazloženje mišljenja i

– reviziju nakon postupanja po nadzoru i kontroli.

V. PRIJELAZNE I ZAVRŠNA ODREDBA

Članak 16.

Odluku o obrascima iz članka 11. i 15. ovoga Pravilnika, donosi ministar nadležan za mirovinski sustav u roku od sedam dana od dana stupanja na snagu ovoga Pravilnika.

Članak 17.

Do stupanja na snagu odluke kojom ministar nadležan za mirovinski sustav utvrđuje obrasce za primjenu ovoga Pravilnika, medicinsko vještačenje obavljat će se na obrascima utvrđenim Odlukom o obrascima u postupku revizije i nadzora medicinskog vještačenja u mirovinskom osiguranju od 9. kolovoza 2018.

Članak 18.

Danom stupanja na snagu ovoga Pravilnika prestaje važiti Pravilnik o reviziji i nadzoru medicinskog vještačenja u mirovinskom osiguranju (»Narodne novine«, br. 40/15. i 70/18.).

Članak 19.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/25-01/32
 Urbroj: 524-05-01-01/4-25-1
 Zagreb, 17. listopada 2025.

Ministar
 Marin Piletić, v. r.